b'\n_START_ARTICLE_\nPrincipatas\n_START_SECTION_\nIstorija\n_START_PARAGRAPH_\nAugustas pirmasis sau apib\xc5\xabdinti panaudojo titul\xc4\x85 princeps senatus / princeps civitatis (pirmasis senatorius / pirmasis pilietis). Augustas tur\xc4\x97jo prakti\xc5\xa1kai neribot\xc4\x85 vald\xc5\xbei\xc4\x85, kuri pad\xc4\x97jo pasiekti politinio stabilumo po Rom\xc4\x85 i\xc5\xa1sekinusi\xc5\xb3 pilietini\xc5\xb3 kar\xc5\xb3 eil\xc4\x97s. Ta\xc4\x8diau formaliai jis paliko galioti vis\xc4\x85 ankstesn\xc4\xaf Respublikos valdymo aparat\xc4\x85, \xc4\xafskaitant ir pat\xc4\xaf senat\xc4\x85. Iki tol terminas princeps senatus reik\xc5\xa1davo seniausi\xc4\x85 senato nar\xc4\xaf, kuris pos\xc4\x97d\xc5\xbeiuose tur\xc4\x97jo teis\xc4\x99 kalb\xc4\x97ti pirmas bet kuriuo klausimu._NEWLINE_Nors Augusto \xc4\xafvesta principato sistema tur\xc4\x97jo pagrindinius monarchijos bruo\xc5\xbeus (vienvaldyst\xc4\x97, vald\xc5\xbeios paveldimumas), oficialiai j\xc4\x85 \xc4\xafvardinti monarchija ir visi\xc5\xa1kai panaikinti Respublikos liekanas nebuvo galima, kadangi tarp rom\xc4\x97n\xc5\xb3 egzistavo \xc4\xafsisen\xc4\x97j\xc4\x99s prie\xc5\xa1i\xc5\xa1kumas \xc5\xa1iai valdymo formai nuo pat Romos Karalyst\xc4\x97s epochos pabaigos._NEWLINE_Pasibaigus Julij\xc5\xb3\xe2\x80\x93Klaudij\xc5\xb3 dinastijai, imperatorius Vespasianas pirmasis princepso titul\xc4\x85, pareigas ir privilegijas apibr\xc4\x97\xc5\xbe\xc4\x97 formaliai juridi\xc5\xa1kai. Nuo dabar titulas ir vald\xc5\xbeia buvo neb\xc5\xabtinai paveldimi pagal kraujo linij\xc4\x85, bet gal\xc4\x97jo b\xc5\xabti u\xc5\xbedirbami nuopelnais Romai. Nuo Antonin\xc5\xb3 dinastijos laik\xc5\xb3 tapo \xc4\xafprasta, kad princepsas paskiria savo paveld\xc4\x97toju s\xc4\x97kming\xc4\x85 politin\xc4\x99 karjer\xc4\x85 padarius\xc4\xaf \xc5\xbemog\xc5\xb3, paprastai\xc2\xa0\xe2\x80\x93 vien\xc4\x85 i\xc5\xa1 savo karved\xc5\xbei\xc5\xb3. Dalies istorik\xc5\xb3 nuomone, imperatorius pasirinkdavo paveld\xc4\x97toju b\xc5\xabtent karved\xc4\xaf tod\xc4\x97l, kad kitu atveju karvedys tapt\xc5\xb3 jam didele gr\xc4\x97sme. Taip pat, manoma, kad toks vald\xc5\xbeios paveld\xc4\x97jimas, pagr\xc4\xafstas karine galia, ir su\xc5\xbelugd\xc4\x97 principato sistem\xc4\x85. J\xc4\xaf pakeitusi militaristin\xc4\x97 valdymo forma buvo dominatas\xc2\xa0\xe2\x80\x93 \xc4\x8dia i\xc5\xa1liko \xc5\xbeymiai ma\xc5\xbeiau Romos Respublikos bruo\xc5\xbe\xc5\xb3 ir atsirado dar daugiau absoliutin\xc4\x97s monarchijos bruo\xc5\xbe\xc5\xb3. Princepso titulas buvo pakeistas titulu dominus (lot. vie\xc5\xa1pats, valdovas).'